Merre tovább állami fogászat?


Már több mint, egy év eltelt, mióta a Magyar Orvosi Kamara alelnökévé választották dr. Nagy Ákost. Az elmúlt időszak alatt számtalan változás, egy világjárvány és új szolgálati jogviszony is került az egészségügyi döntéshozók asztalára. E havi számunkban az elmúlt egy évről és az aktuálisan a fogorvosokat érinti kérdésekről kérdezük az alelnök urat.

Hogyan értékeli az elmúlt egy évet?
Vegyesen. Sikeres, mert a Kamara szerepe felértékelődött, a kormány elfogadta a kamarai bértáblát, és fellép a hálapénz ellen. Ez persze nem jelenti azt, hogy emiatt elégedetten hátra lehet dőlni, mert rengeteg munkajogi kérdés merül fel a jogviszony törvénnyel kapcsolatban. Siker az is, hogy közvetlenebb a kommunikáció a tagsággal, az elektronikus felületeken az elnökség jelen van. Ez régebben nem volt így szokás.
Ezen kívül komoly arculat és szervezetfejlesztési háttérmunka is folyik, ami kifelé nem látványos, egyelőre.    
Jó dolog, hogy az alapellátásban dolgozó közalkalmazottak is megkapják a béremelést. Háziorvos kollégák is jelentős kasszabővítésben részesülnek. Ami kevésbé sikeres az ügyben, hogy először úgy tűnt, hogy az alapellátásban dolgozó vállalkozó fogorvosok teljesen kimaradnak a finanszírozás bővítésnél, mostani nyilatkozatok alapján ott tartunk, hogy „csak a szokásos”, azaz valószínűleg kerül pénz a fogászati alapellátásba, de most -  az interjú készültekor, bármennyire is szeretnénk – még nem tudjuk azt, hogy pontosan hogyan. Láttunk - sokszor egymásnak ellentmondásos tervezeteket, ugyanakkor a nyilatkozatokban elhangzott számok alapján a háziorvosi és fogorvosi ellátás közötti “finanszírozási olló” úgy tűnik nőni fog. Kamarai szinten, az Országos Elnökségen belül a fogászat felkerült a térképre, döntéshozói szinten reméljük szintén fel fog. 


A koronavírus jelentősen befolyásolta ezt az évet. Mit gondol a világjárvány mennyire nehezítette meg a közfinanszírozott fogászatok működését?
Nem csak a közfinanszírozottakét nehezítette meg, hanem a magánellátókét is. A járvány alatta NEAK szerződés adott egyfajta biztonságot a szolgáltatónak, bevezették az  átlagfinanszírozást, a magánellátók viszont a teljes leálláskor bevétel nélkül maradtak. Ezt a nagyobb, többszékes rendelővel rendelkező tulajdonosok is megérezték. A betegek elmaradása nem csak az orvosokat érinti, hanem a szektor többi szereplőjét is, pl. a fogtechnikusokat, a segédszemélyzetet, de a külföldieket ellátóknál pl. a szállásadókat is.
E mellett fontos megemlítenem, hogy komoly reklám, illetve marketing tevékenység indult be a különböző felületeken. Látható, hogy nem mindenki tartja be a mindenkire kötelező érvényű Etikai Kódex erre vonatkozó szabályozását.

Mik a legnagyobb problémák jelenleg a közfinanszírozott fogászati ellátással?
Alapvetően az alulfinanszírozottság. Az állam, mint finanszírozó nem rak bele annyi pénzt, amennyibe az ellátások valójában kerülnek. Emellett még számos több, kisebb probléma van, mint a praxis halmozás, az elavult eszközpark vagy a magas fiktív jelentések aránya. Ugyanakkor ezek oka is részben a finanszírozásra, illetve a hiányos szabályozásra vezethető vissza. 

Viszont miért is alakult ez így? Az alapellátást háziorvosi részét ‘92-ben, a fogorvosi alapellátás részét ‘96-ban privatizálták. Az eredeti cél eredendően az volt, hogy az állam a privatizáció révén a termelőeszközöket magántulajdonba adja. A privatizáció eredendően a termelőeszközök magántulajdonba adását jelenti. De, itt nem ez történt, hanem az önkormányzat adta a rendelőt és a felszerelést, az orvos vállakozása pedig közvetlenül szerződhetett a biztosítóval. Ezt hívták “funkcionális privatizációnak”. A folyamat  2000 körül elmozdult a teljes privatizáció felé, erősödött, amikor egyrészt megszületett a praxisjog - ami valójában egy koncessziós jog - másrészt az eredeti eszköz és ingatlan támogatási rendelet, ami mellett sokan „hazavitték” a rendelést. 
A háziorvosi praxisjog teljes koncesszió, tehát a piacra lépéshez szükséges, a fogorvosi viszont a NEAK szerződés joga, ami egy bizonyos területen élők ellátási kötelezettségével jár.
A praxisjogra azért volt szükség, mert az említett eszköz és ingatlan támogatási rendelet mentén az alapellátók (a háziorvosok is) elkezdtek befektetni, és azt védeni illik. Tehát a cél az volt, hogy hosszútàvú, védett szerződések legyenek orvosok és önkormányzatok között.
Most ott tartunk, hogy a háziorvosi szakvizsgát kevesen választják, pedig az elején sorbanállások voltak a polgármestereknél, inkább a járó vagy fekvőbeteg ellátás felé orientálódnak a fiatalok, a fogorvosoknál pedig vagy a nem szerződött szektor felé mozognak, vagy külföldre mennek.


Tudjuk, hogy az új egészségügyi szolgálati jogviszonyról szóló törvény az állami alkalmazásban maradó kollégákra érvényes, míg a privatizált praxisban dolgozókra nem. Mit gondol, hosszú távon tényleg a praxisok államosítása lehet a cél?
Kívülről esetleg úgy látszik, hogy az alapellátási praxisprivatizáció rossz találmány, és nem is kellett volna errefelé mozgatni az ellátórendszert. Pedig megfelelő finanszírozás és ellenőrzés mellett jól működhetne. Kicsit olyan ez, mintha vennénk egy sportautót, utána nem gondozzuk, nem tankoljuk, nem cserélünk olajat, stb, és panaszkodunk, hogy a Ferrari nem tud autót építeni. Alapjaiban nem a Ferrarival van gond, amit most elvileg Teslavá fejlesztünk, de karbantartás nélkül az sem fog működni. 

Folyamatosan halljuk a csoport praxisokkal kapcsolatos gondolatokat a kormányzat részéről, amelyeket alapvetően a háziorvosi ellátásra találtak ki. Mit lát, hogyan tudják ezt alkalmazni az állami fogászatok esetében?
A fogorvosoknál nem annyira plusz szakdolgozókat kellene a rendszerbe vinni, hanem szakorvosokat. Ami érdekes, mert nem rég jött ki a 4/2000. évi egészségügyi miniszteri rendelet módosítása, hogy háziorvos kollégáink használhatják a plusz szakvizsgáikat, míg a fogorvosokkal kapcsolatban nem esik szó a változásról. Kérdés az, hogy beveszik-e a fogszakorvosokat is a módosításba.

Ugyanakkor a fogorvosi rendszerben lévő szakorvos hiány miatt előfordulhat, hogy aki ilyet tenne, azaz használná a szakvizsgáját pláne, ha egy praxiscsoporton belül, akkor végső soron nem lesz ideje a saját alapellátó körzetét ellátni, és teljesértékű szakellátássá válik – ami egy ellátatlan alapellátó körzetet eredményezne.   


Ha megoldjuk a finanszírozási problémákat, milyen más problémákkal néz szembe a közfinanszírozott fogászati ellátás?
Az ellátórendszert meg kell védeni a felhasználóktól.  Ez a beteget jelenti, akinek idejében kellene orvoshoz fordulnia, részt kellene vennie rendszeres szűrővizsgálatokon, és ezzel lekerülhetnénk szomorú dobogókról, ami már a gyermekek fogazatát érinti, a felnőtteknél pedig az esztétikán kívül – ami komoly pszichés terhet jelenthet – az elhanyagolt fogazat koraszülésekhez vezethet, fokozottan kellene ellenőrizni a diabeteses betegeket, a strokosokat, a szívbetegeket, stb.
Meg kell védeni a rendszert a szolgáltatóktól - ez a fogorvosokat jelenti, tehát egy komolyabb finanszírozásbővítéshez komolyabban kellene ellenőrizni azt, hogy ki mennyire dézsmálja a közös kasszát, azaz mennyire validak a jelentések. Ezen kívül a fogorvosok tevékenységének ellenőrzése, a minőségi kontroll mutatók bevezetése, a több orvosi szakág sikereit befolyásolni tudja, amely végső soron egy jobb egészségi állapothoz vezet.
És végül a finanszírozótól - ez pedig a finanszírozási garanciát jelenti. Az államnak minden évben, felül kellene vizsgálni a közfinanszírozott fogászatra fordított összeget, amelyet minimum az infláció mértékével kötelezően emelni kellene. Ugyanis a fentebb említett példa alapján, ha egyszer megtankoljuk az autót, akkor csak egy darabig tudunk eljutni vele, utána ugyanúgy tördeljük a kezünket az árokparton és várjuk a sárga angyalt, ha kifogyott az üzemanyag.
Összességében elmondható, hogy a jelenlegi fogorvosi rendszer nem is annyira rossz, mint amilyennek látszik, csak a rendszervédelemmel vannak eléggé bajok.

